Zagreb, 29. svibnja 2020.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Martina Srše, zamjenika općinskog načelnika Općine Sveti Martin na Muri,** na 87. sjednici, održanoj 29. svibnja 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Martina Srše, zamjenika općinskog načelnika Općine Sveti Martin na Muri, zbog moguće povrede članka 17. stavka 1. ZSSI-a, koja proizlazi iz stupanja u poslovne odnose Općine Sveti Martin na Muri s trgovačkim društvom AgroMARTIN d.o.o., u kojem dužnosnik ima više od 0,5% udjela u vlasništvu (temeljnom kapitalu), koji su u 2017.g. bili u vrijednosti od 5.318,75 kn, u 2018.g. u vrijednosti od 8.259,95 kn, u 2019.g. u vrijednosti od 6.084,00 kn te u 2020.g. u vrijednosti od 4.279,11 kn.**
2. **Poziva se dužnosnik Martin Srša da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je na 55. sjednici održanoj 8. srpnja 2019.g. odlukom Broj: 711-I-604-P-388-18/20-02-17 pokrenulo postupak za odlučivanje o sukobu interesa protiv dužnosnika Martina Srše, zamjenika općinskog načelnika Općine Sveti Martin na Muri, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva AgroMARTIN d.o.o. za vrijeme obnašanja navedene dužnosti od 29. svibnja 2017.g. do danas te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenog trgovačkog društva na povjerenika.

Nakon pokretanja postupka Povjerenstvo je dopisom Broj: 711-I-702-P-388-18/20-05-17 od 30. travnja 2020.g. zatražilo od Općine Sveti Martin na Muri očitovanje je li u razdoblju od 29. svibnja 2017.g. do danas postoji poslovni odnos između Općine Sveti Martin na Muri i trgovačkog društva AgroMARTIN d.o.o., OIB: 13817492113, ako da tko je odlučivao o nastanku tog poslovnog odnosa, je li mu prethodio postupak javne nabave, koliko iznosi njegova vrijednost u svakoj godini, kao i je li isti poslovni odnos postojao i ranije. Navedenim dopisom pozvana je Općina dostaviti cjelokupnu dokumentaciju koja se odnosi na poslovni odnos te knjigovodstvene kartice Općine Sveti Martin na Muri za navedeno društvo za svaku proračunsku godinu.

Povjerenstvo je dopisom Broj: 711-I-701-P-388-18/20-04-17od 30. travnja 2020.g. od trgovačkog društva AgroMARTIN d.o.o. zatražilo očitovanje je li dužnosnik Martin Srša u razdoblju od 29. svibnja 2017.g. do danas primao plaću ili drugu naknadu za obavljanje direktora trgovačkog društva AgroMARTIN d.o.o., ako jest koliko je ista iznosila u navedenom razdoblju.

Općina Sveti Martin na Muri očitovala se dopisom, KLASA: 023-01/20-01/04, URBROJ: 2109-17/20-01/02 od 7. svibnja 2020.g. u kojem se navodi da Općina ima dugogodišnji poslovni odnos s trgovačkim društvom AgroMARTIN d.o.o. kao jedinoj poljoapoteci na području Općine u kojoj nabavlja materijal i sredstva za održavanje zelenih površina i da iznosi isplaćene u tu svrhu nikada na godišnjoj razini nisu bili veći od 10.000,00 kn s PDV-om. Nadalje se navodi da je Općina od 29. svibnja 2017.g. do danas nabavljala materijal i sredstva za održavanje zelenih i javnih površina od navedenog trgovačkog društva koje ima jedinu takvu apoteku na području Općine te da je zbog hitnih i nepredviđenih situacija prilikom održavanja zelenih i javnih površina općinski načelnik Općine Sveti Martin na Muri odobravao navedenu robu male novčane vrijednosti.

Iznosi se da je Općina jedinica lokalne samouprave koja ima samo jednog zaposlenog komunalnog radnika, što zahtijeva puno održavanja te da ponekad okolnosti zahtijevaju nužnu i hitnu nabavu roba i sredstava, pogotovo u izvanrednim situacijama. Naglašava se da Općina nije stupala u poslovni odnos s trgovačkim društvom AgroMARTIN d.o.o. u namjeri da krši tržišno natjecanje, već zbog pristupačnosti i rješavanje hitnih situacija.

Očitovanju prileži Kartica dobavljača Općine Sveti Martin na Muri za razdoblje od 29. svibnja 2017.g. do 31. prosinca 2017.g. za dobavljača AgroMARTIN d.o.o. iz koje proizlazi da je je tom poslovnom subjektu isplaćen iznos od 5.318,75 kn s PDV-om, za razdoblje od 1. siječnja 2018.g. do 31. prosinca 2018.g. iz koje proizlazi da je je istom poslovnom subjektu isplaćen iznos od 8.259,95 kn s PDV-om, za razdoblje od 1. siječnja 2019.g. do 31. prosinca 2019.g. iz koje proizlazi da je je istom poslovnom subjektu isplaćen iznos od 6.084,00 kn s PDV-om te za razdoblje od 1. siječnja 2020.g. do 7. svibnja 2020.g. iz koje proizlazi da je je istom poslovnom subjektu isplaćen iznos od 4.279,11 kn s PDV-om.

Također, trgovačko društvo AgroMartin d.o.o. je dopisom, Broj 2020/2 od 12. svibnja 2020.g. dostavilo Obrazac IP Podaci u plaći, mirovini, doprinosima, porezu i prirezu za 2017.g., uvidom u koji je utvrđena neto isplata plaće za dužnosnika Martina Sršu u iznosu od 86.364,78 kn, za 2018.g. uvidom u koji je utvrđena neto isplata plaće u iznosu od 84.247,58 kn, za 2019.g. uvidom u koji je utvrđena neto isplata plaće u iznosu od 75.619,20 kn te za 2020.g. uvidom u koji je utvrđena neto isplata plaće do mjeseca svibnja u iznosu 31.508,00 kn.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta: 070030582 upisano trgovačko društvo AgroMARTIN d.o.o. u kojem funkciju direktora obavlja dužnosnik Martin Srša koji je ujedno jedan jedini imatelj udjela. Iz podataka povijesnog izvatka za navedeno trgovačko društvo proizlazi da je dužnosnik upisan kao direktor istog trgovačkog društva u kontinuitetu od njegova osnivanja 1997.g. do danas te da je također upisan kao jedini imatelj udjela od osnivanja do danas.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i dužnosnik Martin Srša povodom obnašanja dužnosti zamjenika općinskog načelnika Općine Sveti Martin na Muriobvezan postupati sukladno odredbama ZSSI-a.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 3. ZSSI-a propisano je da je dužnosnik dužan u roku od 30 dana od dana stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i stavka 2. toga članka te je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smije stupati u poslovni odnos sukladno stavcima 1. i 2. toga članka u roku od 30 dana od nastale promjene. Člankom 17. stavkom 5. ZSSI-a propisano je da su pravni poslovi sklopljeni protivno odredbama stavka 1. i stavka 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Iz prikupljene dokumentacije proizlazi da je u razdoblju od 29. svibnja 2013.g. kada je dužnosnik Martin Srša stupio na dužnost zamjenika općinskog načelnika Općine Sveti Martin na Muri, postojao poslovni odnos između Općine Sveti Martin na Muri i trgovačkog društva AgroMartin d.o.o. koji je u 2017.g. iznosio 5.318,75 kn s PDV-om, u 2018.g. iznosio 8.259,95 kn s PDV-om, u 2019.g. iznosio 6.084,00 kn s PDV-om te u 2020.g. iznosio 4.279,11 kn s PDV-om, odnosno ukupno 23.941,81 kn (s PDV-om). Iz očitovanja Općine Sveti Martin na Muri proizlazi da trgovačko društvo AgroMartin d.o.o. jedino na području Općine ima poljoapoteku od koje je Općina nabavljala sredstva za održavanje zelenih površina kao i da je općinski načelnik odobravao nabavu robe u hitnim i nepredviđenim situacijama.

S obzirom da je nakon donošenja odluke o pokretanju Povjerenstvo pribavilo dokumentaciju i očitovanje od Općine Sveti Martin na Muri iz kojih proizlazi postojanje navedenog poslovnog odnosa, a imajući u vidu da je člankom 17. stavkom 1. ZSSI-a beziznimno zabranjeno stupanje u poslovni odnos poslovnog subjekta u kojem dužnosnik ima 0,5% ili više udjela u vlasništvu s tijelom javne vlasti u kojem dužnosnik obnaša dužnost, neovisno o tome provodi li se javni natječaj te neovisno o tome tko odlučuje o nastanku poslovnog odnosa i kolika je vrijednost poslovnog odnosa, prikupljeni podaci i dokumentacija upućuju na moguću povredu članka 17. stavaka 1. ZSSI-a, koja proizlazi iz stupanja Općine Sveti Martin na Muri, kao tijela javne vlasti u kojem dužnosnik Martin Srša obnaša dužnost zamjenika općinskog načelnika od svibnja 2017.g., u poslovne odnose s poslovnim subjektom u njegovu vlasništvu, trgovačkim društvom AgroMartin d.o.o., u kojem ima više od 0,5% udjela.

Poziva se dužnosnik Martin Srša da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Martin Srša, elektronička dostava
2. Objava na internetskoj stranici Povjerenstva
3. Pismohrana